DEMCO ย้ายเข้าเทรดใน SET 4 ก.พ.นี้
DEMCO ย้ายเข้าเทรดใน SET 4 ก.พ.นี้ เชื่อพื้นฐานแกร่งเข้าตาสถาบัน-หวังระดมทุนคล่อง
2 ก.พ. 2554

DEMCO ย้ายเข้าเทรดใน SET 4 ก.พ.นี้ เชื่อพื้นฐานแกร่งเข้าตาสถาบัน-หวังระดมทุนคล่อง
นางประพีร์ ปุ้ยพันธวงศ์ ประธานกรรมการและประธานกรรมการบริหาร บริษัท เด็มโก้ หรือ DEMCO ผู้นำธุรกิจด้านงานก่อสร้างสถานีไฟฟ้า รวมถึงผลิตและจำหน่ายเสา โครงเหล็กสำหรับงานด้านไฟฟ้า โทรคมนาคมให้กับภาครัฐและเอกชน เปิดเผยว่า ตั้งแต่วันที่ 4 กุมภาพันธ์ เป็นต้นไป บมจ.เด็มโก้ จะย้ายจากตลาดหลักทรัพย์เอ็ม เอ ไอ (mai) ไปเข้าจดทะเบียนและซื้อขายในตลาดหลักทรัพย์แห่งประเทศไทย (SET) หลังจากที่บริษัทฯ มีคุณสมบัติครบถ้วนเข้าหลักเกณฑ์ของตลาดหลักทรัพย์ฯ โดยฐานะการเงิน ณ ไตรมาส 3 สิ้นสุดวันที่ 30 กันยายน 2553 บริษัทฯ มีสินทรัพย์รวม 2,189.22 ล้านบาท ขณะที่ทุนจดทะเบียนอยู่ที่ 635.46 ล้านบาท เป็นทุนชำระแล้ว 435.46 ล้านบาท 
ทั้งนี้ บมจ.เด็มโก้ เชื่อว่า หลังจากที่ย้ายเข้าไปจดทะเบียนและซื้อขายในตลาดหลักทรัพย์แห่งประเทศไทยแล้ว จะช่วยดึงดูดความสนใจจากนักลงทุน โดยเฉพาะนักลงทุนสถาบัน เช่น กองทุนต่างประเทศให้เข้ามาลงทุนในหุ้น DEMCO มากขึ้น จากปัจจุบันที่มีสัดส่วนผู้ถือหุ้นที่เป็นต่างชาติอยู่ในระดับ 6-7% ขณะเดียวกัน เชื่อว่า การเข้าย้ายไปสู่ตลาดหลักทรัพย์ฯ ยังจะช่วยสนับสนุนให้สภาพคล่องในการซื้อขายหุ้น DEMCO เพิ่มขึ้นด้วย 
ด้านนายพงษ์ศักดิ์ ศิริคุปต์ รองกรรมการผู้จัดการ บมจ.เด็มโก้ กล่าวว่า ต้องยอมรับว่า การเข้าจดทะเบียนและซื้อขายหุ้นในตลาดหลักทรัพย์ฯ จะเอื้ออำนวยกับการระดมทุนของบริษัทฯ ในอนาคตมากขึ้น เนื่องจาก DEMCO มีแผนที่จะลงทุนในธุรกิจเกี่ยวเนื่องกับพลังงานทดแทนทำให้อาจจะมีความจำเป็นต้องระดมทุนเพิ่มเติมในอนาคต โดยบริษัทฯ อยู่ระหว่างการเสนอราคาในฐานะผู้ก่อสร้างโครงการโรงไฟฟ้าพลังงานแสงอาทิตย์ จำนวน 6 โครงการ กำลังการผลิตรวม 60.9 เมกกะวัตต์ มูลค่ากว่า 5 พันล้านบาท